E-government
Authors: Ναστούλη Δήμητρα 
Published: September 2021

Αυτή η διδακτορική διατριβή έχει ως θέμα της την ιδιωτικότητα καθώς και τις τεχνολογίες που μπορούν να την ενισχύουν στα πλαίσια των εφαρμογών που εντάσσονται σε ένα ευρύ πλαίσιο αναβάθμισης των υπηρεσιών Ηλεκτρονικής Διακυβέρνησης με στόχο την προσέλκυση της εμπιστοσύνης του πολίτη. Με στόχο την εξάλειψη αυτών των αρνητικών στοιχείων των σημερινών μεθόδων ταυτοποίησης που οδηγούν στην αποκάλυψη περισσότερων στοιχείων της ταυτότητας του ατόμου από όσα είναι απαραίτητα, βρίσκεται σε εξέλιξη τα τελευταία χρόνια μία νέα γραμμή έρευνας για δημιουργία ψηφιακών πιστοποιητικών βασισμένων στην αποκάλυψη επιλεγμένων χαρακτηριστικών ταυτότητας του χρήστη. Η έρευνα αυτή έχει οδηγήσει στη δημιουργία των Attribute Based Credentials (ABCs) τα οποία είναι ψηφιακά πιστοποιητικά που επιτρέπουν στον κάτοχό τους να αποκαλύψει, επιλεκτικά και υπό το δικό του έλεγχο, μόνο τις πληροφορίες που απαιτούνται από την υπηρεσία που επιθυμεί να χρησιμοποιήσει, χωρίς να δώσει τα πλήρη στοιχεία της ταυτότητας του, προστατεύοντας με αυτόν τον τρόπο τα προσωπικά δεδομένα του χρήστη και την ιδιωτικότητά του. Αυτά τα πιστοποιητικά μπορούν, συνεπώς, να αποτελέσουν τον ακρογωνιαίο λίθο αξιόπιστων, έμπιστων, και συγχρόνως ασφαλών εφαρμογών στις οποίες οι εμπλεκόμενοι (άνθρωποι και συσκευές) θα μπορούν να ταυτοποιούνται μερικώς χωρίς βλάβη της ιδιωτικότητάς τους. Σε αυτό το πλαίσιο, στην παρούσα διδακτορική διατριβή, προτείνουμε ένα νέο μοντέλο ανάπτυξης καινοτόμων εφαρμογών Ηλεκτρονικής Διακυβέρνησης (χωρίς να περιορίζεται η χρήση του μοντέλου στο πεδίο αυτό) Συλλογικής Νοημοσύνης με επίκεντρο τις τεχνολογίες προστασίας της ιδιωτικότητας όπως είναι τα ABCs. Στόχος είναι η περιγραφή ενός επιχειρηματικού μοντέλου εφαρμογών για έξυπνες πόλεις και υπηρεσιών που οι άνθρωποι μπορούν να εμπιστεύονται. Πιο συγκεκριμένα, στα πλαίσια του μοντέλου αυτού, περιγράφονται τρόποι διασύνδεσης πολλών υπολογιστικών συσκευών και ανθρώπων με στόχο τη μαζική λήψη παραμέτρων του περιβάλλοντος και την κατανεμημένη αποθήκευση και επεξεργασία τους, με γνώμονα την προστασία της ιδιωτικότητας των συμμετεχόντων (συσκευών και ανθρώπων). Οι συμμετέχοντες βοηθούν, χρησιμοποιώντας τους αισθητήρες στις κινητές τους συσκευές, στο συλλογή δεδομένων που σχετίζονται με το περιβάλλον τους (π.χ. θερμοκρασία) ή τη συμπεριφορά τους (π.χ. κίνηση) έτσι ώστε οι εφαρμογές να αντλήσουν χρήσιμες πληροφορίες μετά από κατάλληλη επεξεργασία των δεδομένων που αποστέλλονται. Επίσης, στα πλαίσια αυτής της διδακτορικής διατριβής, προτείνεται ένα νέο μαθηματικό μοντέλο για τα πιστοποιητικά μερικής αποκάλυψης ταυτότητας και τα ΑΒCς ειδικότερα που επιτρέπει την διατύπωση ποσοτικών κριτηρίων σύμφωνα με τα οποία είναι ασφαλής η αποκάλυψη ενός υποσυνόλου από τα χαρακτηριστικά της ταυτότητας ενός ατόmου. Τα κριτήρια αυτά βασίζονται στη πιθανοτική θεωρία Bayes και conditional probabilities και οδηγούν στην προσέγγιση της πιθανότητας να ταυτοποιηθεί ένα άτομο με βάση τα χαρακτηριστικά που επιθυμεί (η πρέπει) να αποκαλύψει σε μία διαδικτυακή υπηρεσία. Τέλος, παρατίθενται τα αποτελέσματα μίας έρευνας που διεξήχθη με στόχο την ανάδειξη των προβλημάτων της χρήσης ηλεκτρονικών μεθόδων ταυτοποίησης στην Δημόσια Διοίκηση καθώς και πώς γίνονται αποδεκτοί οι τρόποι αντιμετώπισης των προβλημάτων αυτών με χρήση των ΑΒCς από τους δημόσιους λειτουργούς. Στόχος της έρευνας αυτής ήταν η ενίσχυση της εμπιστοσύνης των Δημόσιων Λειτουργών απέναντι στις εφαρμογές που χρησιμοποιούν στην καθημερινότητά τους.